b'\n_START_ARTICLE_\nIslamska dr\xc5\xbeava\n_START_SECTION_\nKot Jama\'at al-Tawhid wal-Jihad, Al Kaida v Iraku (1999-2006)\n_START_PARAGRAPH_\nPo ameri\xc5\xa1ki invaziji na Irak leta 2003 se je jordanski salafisti\xc4\x8dni d\xc5\xbeihadist Abu Musab al-Zarqawi in njegova islamisti\xc4\x8dna skupina JTJ organizirala v uporni\xc5\xa1ko skupino v Iraku. Napadali so tako koalicijske sile kot tudi civiliste. Leta 2006 so se zdru\xc5\xbeili z drugimi ira\xc5\xa1kimi uporniki v skupino MSC, kar pa po mnenju strokovnjakov ni bilo ni\xc4\x8d ve\xc4\x8d kot PR, s katerim so se hoteli umakniti od Al Kaide. 13. oktobra 2006 je MSC razglasil ustanovitev Islamske dr\xc5\xbeave Irak (ISI), Abu Omar al-Bahgdadi pa je postal emir.\n_START_SECTION_\nKot Islamska dr\xc5\xbeava Irak (2006-2013)\n_START_PARAGRAPH_\nAmeri\xc5\xa1ke obve\xc5\xa1\xc4\x8devalne agencije so na za\xc4\x8detku leta 2007 opozarjale, da ISI namerava prevzeti oblast v osrednjem in zahodnem delu Iraka in ga spremeniti v sunitsko islamsko dr\xc5\xbeavo. A ker so \xc4\x8dlani ISI napadali ira\xc5\xa1ko prebivalstvo, so kmalu izgubili podporo, mnogi sunitski bojevniki pa so prestopili na ameri\xc5\xa1ko stran. Proti koncu leta so Ameri\xc4\x8dani pobili ve\xc4\x8dje \xc5\xa1tevilo pomembnej\xc5\xa1ih \xc4\x8dlanov ISI._NEWLINE_Konec leta 2009 so ZDA opozorile, da se je ISI ob\xc4\x8dutno spremenila, saj se ji je v zadnjih dveh letih pridru\xc5\xbeilo ogromno Ira\xc4\x8danov. 18. aprila 2010 so Ameri\xc4\x8dani ubili glavna dva voditelja ISI, al-Masrija in al-Baghdadija. Junija 2010 naj bi bilo ubitih \xc5\xbee 80% glavnih \xc4\x8dlanov ISI. Maja 2010 je novi vodja postal Abu Bakr al-Baghdadi, ki je v organizacijo privabil mnogo vojakov in vohunov iz Sadamove administracije. Julija 2012 se je nasilje v Iraku pove\xc4\x8dalo in do julija 2013 se je mese\xc4\x8dno \xc5\xa1tevilo \xc5\xbertev v dr\xc5\xbeavi znova dvignilo nad tiso\xc4\x8d.\n_START_SECTION_\nKot Islamska dr\xc5\xbeava Iraka in Levanta (2013-2014)\n_START_PARAGRAPH_\nMarca 2011 se je s protesti proti Basharju al-Assadu za\xc4\x8dela dr\xc5\xbeavljanska vojna in avgusta 2011 je al-Baghdadi v Sirijo \xc5\xbee po\xc5\xa1iljal svoje bojevnike. Ti so tam kmalu ustanovili sirijsko vejo organizacije, januarja 2012 pa so ustanovili Fronto al-Nusra. Kmalu je skupina postala dovolj mo\xc4\x8dna, da se je lahko po robu postavila vojski Assadovega re\xc5\xbeima._NEWLINE_A Assadov re\xc5\xbeim je z ISIL tudi sodeloval. Januarja 2014 so mediji poro\xc4\x8dali, da se je na skrivaj zmenil, da mu je organizacija prodajala surovo nafto z nahajali\xc5\xa1\xc4\x8d, ki so jih bili zasedli v zadnjih mesecih. Analitiki dodajajo, da baze ISIL niso utrpele ve\xc4\x8djih napadov s strani Assadove vojske.\n_START_SECTION_\nKot Islamska dr\xc5\xbeava (2014-)\n_START_PARAGRAPH_\n29. junija 2014 se je ISIL preimenovala v Islamsko dr\xc5\xbeavo (IS) in obmo\xc4\x8dje pod svojim nadzorom razglasila za nov kalifat, al-Baghdadija pa razglasila za svojega kalifa. Vmes so se organizaciji pridru\xc5\xbeili mnogi zmernej\xc5\xa1i uporniki, avgusta 2014 pa je poveljnik kalifata oznanil, da vzhodno od Sirije ni ve\xc4\x8d Sirijske osvobodilne vojske, saj naj bi se vsi \xc4\x8dlani pridru\xc5\xbeili Islamski dr\xc5\xbeavi.\n_START_SECTION_\nIdeologija\n_START_PARAGRAPH_\nISIL je sunitska ekstremisti\xc4\x8dna organizacija, katere osrednja ideologija je anti-zahodnja\xc5\xa1ka razlaga Islama, ki zagovarja versko nasilje in ozna\xc4\x8di vse, ki se ne strinjajo z njihovo teologijo, za verske odpadnike. Cilj ISIL je ustanoviti salafisti\xc4\x8dno islamisti\xc4\x8dno dr\xc5\xbeavo v Iraku, Siriji in ostalih delih Levanta._NEWLINE_Filozofija ISIL je najbolj vidna v simbolizmu njihove \xc4\x8drne zastave, ki jo je uporabljala \xc5\xbee Al Kaida. Na zastavi je grb preroka Mohameda, okrog njega pa napis "Ni drugega boga razen Alaha". Tak\xc5\xa1en simbolizem namiguje, da ISIL verjame, da predstavlja ponovno ustanovitev kalifata zgodnjega islama, z vsemi politi\xc4\x8dnimi in verskimi posledicami, ki bi sledile._NEWLINE_ISIL naj bi predvsem \xc4\x8drpal iz ideologije Muslimanske bratov\xc5\xa1\xc4\x8dine, prve post-otomanske islamisti\xc4\x8dne skupine, ki je bila ustanovljena v Egiptu v dvajsetih letih 20. stoletja. Ta prisega na globalna d\xc5\xbeihadisti\xc4\x8dna na\xc4\x8dela, ki jim sledijo vse ve\xc4\x8dje islamisti\xc4\x8dne organizacije. Drugi pa trdijo, da je ISIL bli\xc5\xbee ideologiji vahabizma, ultra-konzervativne lo\xc4\x8dine islama, ki zagovarja dobesedno tolma\xc4\x8denje Korana in \xc5\xa1irjenje islama.\n_START_SECTION_\nTuji borci\n_START_PARAGRAPH_\nMed bojevniki ISIL je mnogo tujcev. \xc4\x8casopis The Economist je junija 2014 poro\xc4\x8dal, da je med njimi vsaj 3.000 tujih bojevnikov; skoraj tiso\xc4\x8d naj bi jih bilo iz \xc4\x8ce\xc4\x8denije in okrog 500 iz Francije, Britanije in ostale Evrope. \xc4\x8ce\xc4\x8denski vodja Abu Omar al-Shishani je leta 2013 na primer postal poveljnik severnega sektorja ISIL v Siriji. The New York Times je septembra 2014 poro\xc4\x8dal, da je ve\xc4\x8d kot 2.000 Evropejcev in vsaj 100 Ameri\xc4\x8danov med tujimi borci v ISIL.'